CELEX: 52014PC0497
Language: lv
Date: 2014-07-30
Title: Priekšlikums PADOMES ĪSTENOŠANAS LĒMUMS, ar kuru saskaņā ar Direktīvas 2003/96/EK 19. pantu Zviedrijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem

|
			
		
		
		52014PC0497
		
			Priekšlikums PADOMES ĪSTENOŠANAS LĒMUMS, ar kuru saskaņā ar Direktīvas 2003/96/EK 19. pantu Zviedrijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem /* COM/2014/0497 final - 2014/0230 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Nodokļu uzlikšanu energoproduktiem un
elektroenerģijai Savienībā reglamentē Padomes
Direktīva 2003/96/EK (turpmāk — "Enerģijas nodokļu
direktīva" vai "direktīva").
Saskaņā ar minētās
direktīvas 19. panta 1. punktu un papildus 5., 15. un 17. pantā
paredzētajiem noteikumiem Padome pēc Komisijas priekšlikuma ar
vienprātīgu lēmumu var atļaut jebkurai dalībvalstij
ieviest turpmākus atbrīvojumus no nodokļa vai nodokļa
samazinājumus īpašu politikas apsvērumu dēļ.
Šā priekšlikuma mērķis ir
atļaut Zviedrijai piemērot samazinātu nodokļa likmi
elektroenerģijai, kas tiek tieši piegādāta ostā
noenkurotiem kuģiem (turpmāk — "krasta elektroenerģija").
Šis atbrīvojums ir paredzēts, lai veicinātu ekonomisko
ieinteresētību krasta elektroenerģijas izmantošanā, kas
samazinātu gaisa piesārņojumu ostas pilsētās.
Mērķis pasākumam, ko
piemēros Zviedrija, ir samazināt jūras transporta ietekmi uz
vidi.
Lūgums un tā
vispārīgais konteksts
Padome 2011. gada
20. jūnijā pieņēma Īstenošanas lēmumu 2011/384/ES,
ar kuru saskaņā ar Direktīvas 2003/96/EK 19. pantu Zviedrijai
atļauj piemērot samazinātu nodokļa likmi
elektroenerģijai, kas tiek tieši piegādāta ostā
noenkurotiem kuģiem ("krasta elektroenerģija")[1]. Minētais
lēmums zaudē spēku 2014. gada 25. jūnijā.
Zviedrijas iestādes 2013. gada 13.
decembra vēstulē lūdza jaunu atļaujas lēmumu, kas
ļautu Zviedrijai arī turpmāk piemērot nodokļa
samazinājumu. Pieprasot šo pasākumu, Zviedrija vēlas radīt
stimulu krasta elektroenerģijas izmantošanai, kas tiek uzskatīta par
mazāku piesārņojumu radošu alternatīvu, salīdzinot ar
elektroenerģijas ražošanu uz ostā noenkurotiem kuģiem.
Zviedrijas iestāžu nodoms ir
turpināt piemērot krasta elektroenerģijai samazinātu
elektroenerģijas nodokļa likmi SEK 50 (EUR 5,79)/MWh
apmērā[2].
Šī nodokļu likme pārsniedz Direktīvā 2003/96/EK
elektroenerģijai noteikto minimālo nodokļa likmi. Tā
pārsniedz arī valsts nodokļa likmi elektroenerģijai, ko
paredzēts izmantot uzņēmumu vajadzībām un kas ir
SEK 5 (EUR 0,59)/MWh. Tomēr Zviedrija neuzskata, ka krasta
elektroenerģijas izmantošana ir izmantošana
uzņēmējdarbības vajadzībām.
Tādējādi krasta elektroenerģijai piemērojamās
valsts nodokļa likmes bez jaunas atļaujas būtu SEK 293
(EUR 33,94)/MWh vai SEK 185 (EUR 21,43)/MWh Zviedrijas ziemeļu
daļā.
No otras puses, Enerģijas nodokļu
direktīvas 14. panta 1. punkta c) apakšpunktā
dalībvalstīm noteikts pienākums atbrīvot no aplikšanas ar
nodokli energoproduktus, kurus paredzēts lietot par degvielu
kuģošanai ES ūdeņos. Minētais atbrīvojums attiecas
arī uz energoproduktiem, kurus izmanto elektroenerģijas ražošanai uz
ostā noenkurotiem kuģiem. Dalībvalstis nodokli var
nepiemērot arī energoproduktiem, ko izmanto par degvielu
kuģošanai pa iekšējiem ūdensceļiem saskaņā ar
minētās direktīvas 15. panta 1. punkta
f) apakšpunktu, kas attiecas arī uz elektroenerģijas ražošanu uz
kuģa. Tādējādi lielākajā daļā
gadījumu uz Enerģijas nodokļu direktīvu balstītā
nodokļu sistēma neietekmē elektroenerģijas ražošanas
izmaksas uz ostā noenkurotiem kuģiem, pat ja šāda ražošana
varētu nelabvēlīgi ietekmēt veselību un vidi,
pasliktinot gaisa kvalitāti un palielinot trokšņa līmeni
ostās.
Zviedrija piemēros samazināto
elektroenerģijas nodokļa likmi visai krasta elektroenerģijai,
kuras spriegums ir vismaz 380 volti un kura piegādāta
komercnavigācijas kuģiem ar vismaz 400 tonnu bruto tilpību.
Zviedrijas iestādes uzskata šo ierobežojumu par piemērotu, lai
tajā iekļautos absolūtais vairākums starptautiskajos
pārvadājumos izmantoto kuģu, kā arī iekšzemes
pārvadājumos izmantoto lielāko kuģu. Tiek uzskatīts,
ka šie kuģi rada lielāko daļu emisijas no palīgdzinēju
darbināšanas uz ostā noenkurotiem kuģiem.
Zviedrijas iestādes atzīst, ka
pasākums ir valsts atbalsts un tas rada priekšrocības
komercnavigācijai izmantojamo kuģu īpašniekiem. Tās
arī apgalvo, ka pasākumam ir neitrāla ietekme uz konkurenci
starp kuģu īpašniekiem vai operatoriem, jo pasākums ir pieejams
visiem Zviedrijas ostās noenkurotajiem kuģiem (izņemot
kuģus privātai lietošanai), neatkarīgi no tā, ar kuras
valsts karogu tie kuģo. Saistībā ar ietekmi uz tirdzniecību
starp dalībvalstīm Zviedrija pieņem, ka ietekme būs
nenozīmīga, jo ostas izvēle ir atkarīga no kravas
galamērķa, nevis no mazākām noenkurošanās
izmaksām, kas rodas no nodokļa samazinājuma krasta
elektroenerģijai.
Zviedrija ir lūgusi piešķirt tai
atļauju uz sešu gadu periodu, kas ir direktīvas 19. panta
2. punktā minētais maksimālais periods.
Zviedrija uzskata, ka šis pasākums
atbilst Komisijas Ieteikumam 2006/339/EK par krasta elektroenerģijas
pieslēguma izmantošanas veicināšanu kuģiem, kas piestājuši
Kopienas ostās[3]
un Komisijas paziņojumam "Stratēģiskie mērķi un
rekomendācijas ES jūras transporta politikai 2018. gada
perspektīvā"[4].
Šajā sakarībā tika norādīts, ka no 2011. gada
jūnija dalībvalstīm ir beznosacījumu pienākums
ievērot gaisa kvalitātes standartus konkrētiem
piesārņotājiem, piemēram, cietajām
daļiņām[5].
Šis pienākums dalībvalstīm paredz rast risinājumu
tādām problēmām kā emisija no kuģiem, kuri
noenkuroti ostās, kur tas ir vajadzīgs, un ir domājams, ka ostās,
kurās ir šādas problēmas, tiks veicināta krasta
elektroenerģijas izmantošana kā viens posms vispārējās
gaisa kvalitātes stratēģijā.
Samazinot nodokli, Zviedrija vēlas
arī turpmāk nodrošināt stimulu kuģu operatoriem krasta
elektroenerģijas izmantošanai, lai samazinātu emisiju
atmosfērā, noenkuroto kuģu radīto troksni, kā arī
CO2 emisiju. Samazinātas nodokļa likmes piemērošana
stiprinātu krasta elektroenerģijas konkurētspēju
attiecībā pret kuģu degvielas izmantošanu uz kuģa, uz ko
attiecas pilnīgs atbrīvojums no nodokļa. Zviedrijas
iestādes informēja Komisiju par to, ka, kopš pasākums tiek
piemērots, ir uzbūvēti papildu krasta elektroenerģijas
objekti un to Zviedrijas ostu skaits, kurās ir šādi objekti, ir
pieaudzis no piecām līdz astoņām (Stokholma, Gēteborga,
Pīteo, Helsingborja, Lūleo, Karlskrūna, Trelleborja un
Īstade), un ka pašlaik tiek plānots būvēt papildu objektus
Stokholmas ostā. Zviedrijas iestādes informēja Komisiju, ka
kuģi, ko izmanto mežsaimniecības nozarē, visvairāk izmanto
krasta elektroenerģijas objektus. Ostām, kas apkalpo šo nozari,
visvairāk izmanto krasta elektroenerģiju. Minētos objektus
parasti izmanto gadījumos, kad kuģi ir noenkuroti uz ilgāku
laiku. To kuģu īpatsvars, kuri izmanto krasta elektroenerģijas
objektus, dažādās ostās atšķiras (no 33 līdz
gandrīz 100 %) atkarībā no ostas un kuģu tipa, kas to
izmanto. Saskaņā ar Zviedrijas sniegto informāciju krasta
elektroenerģijas izmantošana ir ļāvusi samazināt sēra
dioksīda, slāpekļa oksīdu, cieto daļiņu un
oglekļa oksīdu emisiju. Tomēr Zviedrijas iestādēm nav
precīzu aprēķinu par emisijas samazinājumu, kas varētu
būt saistīts ar pasākuma piemērošanu.
Spēkā esošie noteikumi
priekšlikuma jomā
Padomes 2003. gada 27. oktobra
Direktīva 2003/96/EK, kas pārkārto Kopienas noteikumus par
nodokļu uzlikšanu energoproduktiem un elektroenerģijai, un jo
īpaši tās 14. panta 1. punkta c) apakšpunkts un
15. panta 1. punkta f) apakšpunkts.
Pasākuma novērtējums
saskaņā ar Direktīvas 2003/96/EK 19. pantu
Īpaši politikas apsvērumi
Direktīvas 19. panta 1. punkta pirmā
daļa skan šādi: 
"Papildus iepriekšējos pantos, jo
īpaši 5., 15. un 17. pantā noteiktajiem noteikumiem, Padome
pēc Komisijas priekšlikuma ar vienprātīgu lēmumu var
atļaut jebkurai dalībvalstij ieviest turpmākus atbrīvojumus
vai samazinājumus īpašu politikas apsvērumu
interesēs."
Ar šo nodokļa samazinājumu
Zviedrijas iestādes mēģina sasniegt mērķi
popularizēt videi draudzīgāku veidu, kā noenkurotie
kuģi var iegūt vajadzīgo elektroenerģiju, lai tādējādi
uzlabotu vietējo gaisa kvalitāti. Zviedrija uzsver, ka Komisija jau
ir ieteikusi izmantot krasta elektroenerģiju kā alternatīvu
elektroenerģijai, kas ražota uz noenkurotajiem kuģiem, un
tādējādi jau ir atzinusi tās labvēlīgo ietekmi uz
vidi[6]. Nepiemērojot
pasākumu, noenkurotajiem kuģiem piegādātās elektroenerģijas
nodokļa likme būtu SEK 293 (EUR 33,94)/MWh vai SEK 185
(EUR 21,43)/MWh Zviedrijas ziemeļu daļā.
Tādējādi pieprasītais samazinājums radītu papildu
stimulu izmantot šo tehnoloģiju, kas atbilst 243 SEK/kWh jeb
28,15 EUR/MWh (135 SEK/kWh jeb 15,64 EUR/MWh apmērā
Zviedrijas ziemeļu daļā), un tādēļ
palīdzētu sasniegt paziņoto politikas mērķi. 
Komisija arī norāda, ka, kopš
pasākums tiek piemērots, Zviedrija ir turpinājusi uzlabot savu
krasta infrastruktūru. Var uzskatīt, ka nodokļa
samazinājums ir bijis efektīvs stimuls plašākai krasta
elektroenerģijas izmantošanai. Zviedrijas iestādes informēja
Komisiju, ka tās ir lūgušas vai likušas dažām ostām ieviest
krasta elektroenerģijas objektus. Tomēr Zviedrija neziņoja par
juridisku saistību vai finansiālu stimulu ieviešanu
saistībā ar minēto objektu izmantošanu. Īpašu interesi par
infrastruktūras attīstību ir paudusi mežsaimniecības
nozare, jo tā cenšas panākt, lai transports būtu videi draudzīgāks.
Komisija uzskata, ka pašreizējā krasta elektroenerģijas
attīstības posmā Zviedrijā ievērojami samazinātas
nodokļa likmes piemērošana joprojām ir piemērots
instruments, lai stimulētu gan ostu iestādes, gan kuģu
īpašniekus arī turpmāk ieguldīt tehnoloģijā,
arī ņemot vērā to, ka nav citu specifisku valsts
pasākumu krasta elektroenerģijas izmantošanas veicināšanai.
Attiecībā uz politikas
mērķa veidu Komisija norāda, ka krasta elektroenerģijas
izmantošanas veicināšana ir kopējs politikas mērķis, kuru
vajadzētu īstenot visā Savienībā. Tas ir skaidri
norādīts Komisijas paziņojumā par integrētu
jūrniecības politiku[7]
un tam pievienotajā Komisijas dienestu darba dokumentā[8]. Priekšlikumā par
Enerģijas nodokļu direktīvas pārskatīšanu Komisija
ierosināja atbrīvot no enerģijas nodokļiem krasta
elektroenerģiju, ar kuru nodrošina kuģus, kuri noenkuroti ostā[9].
Tomēr pašlaik Komisijas priekšlikumu
vēl nav pieņēmusi Padome. Tikmēr uzņēmējiem
Zviedrijā un Zviedrijas iestādēm būtu jānodrošina
juridiskā noteiktība attiecībā uz nodokļu
pasākumiem, ko piemēro, lai veicinātu krasta elektroenerģijas
izmantošanu. Pašlaik vienīgā iespēja ieviest labvēlīgu
nodokļu režīmu attiecībā uz krasta elektroenerģiju ir
paredzēta 19. pantā. Tomēr tā mērķis ir reaģēt
uz pašā direktīvā neminētiem īpašiem
apstākļiem atsevišķās dalībvalstīs. Pirms par
politikas mērķi veicināt krasta elektroenerģijas
izmantošanu ir lēmusi Padome Direktīvas 2003/96/EK
pārskatīšanas kontekstā, atkāpi uz 19. panta pamata
minētā mērķa sasniegšanai var piemērot tikai kā
pārejas pasākumu.
Atbilstība pārējiem ES
mērķiem un politikas virzieniem
Pieprasītais pasākums attiecas
galvenokārt uz ES vides aizsardzības politiku. Ciktāl ar tā
palīdzību būs iespējams samazināt kuģu degvielas
izmantošanu uz ostās noenkurotiem kuģiem, pasākums dos
ieguldījumu vietējās gaisa kvalitātes uzlabošanā.
Iespējams, ka pasākums izraisīs CO2 emisijas
samazinājumu tādējādi, ka lielākas sistēmu
efektivitātes un izmantoto degvielas resursu atšķirību
dēļ sauszemes energotīkla energoresursu struktūra ir
mazāk oglekļietilpīga nekā elektroenerģija, kas
saražota uz kuģa, izmantojot kuģu degvielu. Šajā
sakarībā jāatzīmē, ka atbilstošajā tirgus
daļā vidējā energoresursu struktūra ir mazāk
oglekļietilpīga nekā vidēji ES. Lai gan
piegādātās papildu elektroenerģijas
oglekļietilpība parasti ir lielāka nekā vidējai
energoresursu struktūrai un lielā mērā atkarīga no
diennakts laika, kad rodas papildu pieprasījums, pasākuma
radītie CO2 samazinājumi būtu diezgan ievērojami[10]. 
Pasākums ir saskaņā ar
Komisijas priekšlikumu direktīvai par alternatīvo degvielu
infrastruktūras ieviešanu, kurā apskatīts jautājums par
krasta elektroenerģijas objektu ierīkošanu ostās, ja tas ir
izmaksu ziņā efektīvi un sniedz ieguvumus vides jomā[11].
Šeit jāatceras, ka viens no galvenajiem
iemesliem krasta elektroenerģijas nelabvēlīgajai
konkurētspējas situācijai ir tāds, ka alternatīva,
proti, uz jūras ostās noenkurotiem kuģiem saražotā
elektroenerģija, ir pilnībā atbrīvota no nodokļa. No
nodokļa ir atbrīvota ne tikai kuģu degviela, kas izmantota
elektroenerģijas ražošanai, kā noteikts Direktīvas 2003/96/EK
14. panta 1. punkta a) apakšpunktā, bet arī tā
elektroenerģija, kas saražota uz kuģa (skat.
Direktīvas 2003/96/EK 14. panta 1. punkta
c) apakšpunktu). Lai gan pēdējo minēto atbrīvojumu
grūti savienot ar Savienības mērķiem vides
aizsardzības jomā, tam pamatā ir praktiski apsvērumi. Lai
apliktu ar nodokļiem uz kuģa saražoto elektroenerģiju, būtu
nepieciešama kuģa īpašnieka (kas bieži vien reģistrēts
trešā valstī) vai operatora deklarācija par
patērētās elektroenerģijas apjomu. Šādā
deklarācijā būtu jāiekļauj aplēse par to,
kāda daļa elektroenerģijas patērēta tās
dalībvalsts teritoriālajos ūdeņos, kurā maksājams
nodoklis. Nepieciešamība iesniegt šādas deklarācijas katrā
valstī, uz kuru teritoriālajiem ūdeņiem tas attiecas,
kuģu īpašniekiem radītu milzīgu administratīvo slogu.
Ņemot vērā šos apstākļus, ir pamatoti nevis sodīt
par mazāku piesārņojumu radošas alternatīvas, proti, krasta
elektroenerģijas izmantošanu, bet gan ļaut Zviedrijai piemērot
samazinātu nodokļa likmi.
Attiecībā uz elektroenerģiju,
kas patērēta uz iekšzemes ūdensceļu ostās noenkurotiem
kuģiem, un pretēji tai situācijai, kas ir jūras ostās,
dalībvalstis var izvēlēties, vai piemērot nodokļa
atbrīvojumu uz kuģa saražotai elektroenerģijai (15. panta
1. punkta f) apakšpunkts). Tādējādi dalībvalstīm
nav juridisku šķēršļu vienlīdzīgai attieksmei pret
krasta elektroenerģiju un iekšzemes ūdensceļu ostās uz
kuģiem saražotu elektroenerģiju. Taču 15. panta
1. punkta f) apakšpunktā noteiktās izvēles
tiesības neaplikt ar nodokli elektroenerģiju, kas saražota uz
kuģa, izskaidrojamas ar likumdevēja praktiskajiem apsvērumiem un
ir cieši saistītas ar brīvprātīgi piemērojamajām
nodokļa priekšrocībām saistībā ar kuģošanu
iekšzemes ūdensceļos. Lielākā daļa dalībvalstu,
tostarp Zviedrija, ir izlēmušas neaplikt ar nodokli degvielu, kas
izmantojama šiem mērķiem. Tās arī uzskata par
nelietderīgu aplikt ar nodokli resursu degvielu tā vietā, lai ar
nodokli apliktu elektroenerģiju (skat. Direktīvas 2003/96/EK
21. panta 5. punkta trešo apakšpunktu), jo tas nozīmētu
elektroenerģijas ražošanā izmantotās degvielas vismaz
nošķiršanu. Lai nolemtu, vai jūras kuģniecībai
piemērojamo nodokļa atbrīvojumu attiecināt arī uz
degvielu, kas tiek izmantota, lai kuģotu pa iekšējiem
ūdensceļiem, dalībvalstis ņems vērā vairākus
aspektus, tostarp valstu transporta politikas plašākos mērķus,
piemēram, vides aizsardzības apsvērumus, kas var noteikt to
izvēli neaplikt ar nodokli šiem mērķiem paredzēto degvielu.

Tādēļ šajā posmā ir
pamatoti attiecināt iespēju krasta elektroenerģijai
piemērot samazinātu nodokļa likmi arī uz iekšzemes
ūdensceļu ostām.
Iekšējais tirgus un godīga
konkurence
Komisija nav saņēmusi
sūdzības par nodokļu pasākuma, kas atļauts ar Padomes
Īstenošanas lēmumu 2011/384/ES, praktisko piemērošanu. No
iekšējā tirgus un godīgas konkurences viedokļa
pasākums tikai samazina pašreizējo kuģu degvielas nodokļa
atbrīvojuma izraisīto nevienlīdzību nodokļu jomā
starp diviem konkurējošiem elektroenerģijas avotiem, kas pieejami
noenkurotiem kuģiem, proti, starp elektroenerģiju, kas saražota uz
kuģa, un krasta elektroenerģiju.
Attiecībā uz konkurenci starp
kuģu operatoriem Zviedrijas iestādes nav sniegušas informāciju
par ievērojamu to kuģu skaita pieaugumu, kuri ir aprīkoti krasta
elektroenerģijas izmantošanai. Jāatzīmē, ka
saskaņā ar Zviedrijas iestāžu aprēķiniem krasta
elektroenerģijas izmantošanas izmaksas joprojām ir samērā
lielas, salīdzinot ar elektroenerģijas ražošanu uz kuģa,
izmantojot no nodokļa atbrīvoto kuģu degvielu. Jo īpaši
izmaksas kuģu īpašniekiem ietver maksājumus par pieslēgumu
tīklam un ieguldījumu izmaksas par kuģa aprīkojumu. Lai gan
precīzas izmaksu prognozes lielā mērā atkarīgas no
naftas cenu izmaiņām, un tādēļ prognozēšana ir
sarežģīta, jaunākais pieejamais izvērtējums liecina,
ka kopumā pat pilnīgs nodokļu atbrīvojums vairumā
gadījumu nesamazinātu krasta elektroenerģijas darbības
izmaksas zem tā līmeņa, kas atbilst uz kuģa saražotas
elektroenerģijas izmaksām[12],
un tādējādi salīdzinājumā ar
elektroenerģijas ražošanu uz kuģa neradītu būtisku
konkurētspējas priekšrocību tiem kuģu operatoriem, kas
izmanto krasta elektroenerģiju. Konkrētajā gadījumā
tāds būtisks izkropļojums, kā minēts iepriekš, nav
radies pēc Padomes Īstenošanas lēmuma 2011/384/ES
piemērošanas, un ir maz ticams, ka tas radīsies, jo Zviedrija
plāno turpināt ievērot minimālo nodokļu līmeni,
ko paredz Enerģētikas nodokļu direktīva. Turklāt
Zviedrija plāno arī turpmāk piemērot šo nodokļa priekšrocību
tikai kuģiem ar bruto tilpību vismaz 400 tonnas, kā
arī krasta elektroenerģijas piegādēm ar minimālo
spriegumu 380 volti, lai vienlaicīgi ierobežotu labuma guvēju
skaitu un vērstu pasākumu uz tiem kuģiem, uz kuriem ražo
ievērojamu apjomu elektroenerģijas. Kā skaidro Zviedrijas
iestādes, ņemot vērā valsts asociāciju izteiktās
bažas par to, ka valsts kuģi var nonākt
nelabvēlīgākā situācijā
salīdzinājumā ar ārvalstu kuģiem, abas
robežvērtības noteiktas pietiekami zemas. Ir diezgan ticams, ka
kuģi, kam robežvērtību dēļ nebūs piemērojama
nodokļa priekšrocība, būs valsts nevis citu ES valstu kuģi,
un robežvērtības jebkurā gadījumā neradīs
labvēlīgāku nodokļu situāciju valsts tirgus
dalībniekiem salīdzinājumā ar konkurentiem no citām ES
valstīm.
Attiecībā uz konkurenci starp
ostām Zviedrijas iestādes ir norādījušas, ka tās nav
novērojušas tādas būtiskas izmaiņas kuģu
īpašnieku izvēlē attiecībā uz ostu, ko varētu
saistīt ar krasta elektroenerģijas objektu pieejamību. Tās
uzskata par niecīgu jebkuru iespējamo ietekmi uz tirdzniecību
starp dalībvalstīm, kas varētu rasties, ja kuģi maina savus
maršrutus atkarībā no iespējas izmantot krasta
elektroenerģiju ar samazinātu nodokļa likmi.
Situācijā, kad, kā minēts iepriekš, nav paredzams, ka par
spīti nodokļa samazinājumam krasta elektroenerģijas
izmantošana vismaz īstermiņā kļūs ekonomiski
vieglāk īstenojama nekā elektroenerģijas ražošana uz
kuģa, nav paredzams, ka šis nodokļa samazinājums krasta
elektroenerģijai ievērojami izkropļos konkurenci starp
ostām, rosinot kuģus mainīt kursu atkarībā no
šādas elektroenerģijas pieejamības.
Laikposms, kurā ierosināts
atļaut samazinātas nodokļa likmes piemērošanu, lielā
mērā atspoguļo Komisijas priekšlikumā ierosināto
8 gadu nodokļu atbrīvojumu krasta elektroenerģijai.
Pasākuma piemērošanas laiks un
ES enerģijas nodokļu sistēma
Principā jebkuram atbrīvojuma
piemērošanas laikposmam ir jābūt pietiekami ilgam, lai
neatturētu ostu operatorus no vajadzīgo ieguldījumu veikšanas.
Šajā konkrētajā gadījumā pasākuma
piemērošanas termiņš būtu pagarināts un nodokļa
samazinājuma apjoms palielināts ar Komisijas priekšlikumu par
Enerģijas nodokļu direktīvas pārskatīšanu, kas paredz
obligātu atbrīvojumu krasta elektroenerģijai astoņus gadus
pēc tā stāšanās spēkā. Tomēr
minētā atkāpe nedrīkstētu apdraudēt
spēkā esošā tiesiskā regulējuma tālāku
attīstību un būtu jāņem vērā, ka Padome,
iespējams, pieņems tiesību aktu, pamatojoties uz Komisijas
priekšlikumu par grozījumiem Enerģijas nodokļu
direktīvā. Šajā situācijā šķiet
piemērotāk piešķirt prasīto atļauju uz
direktīvā atļauto maksimālo sešu gadu periodu, taču
tā zaudē spēku, ja pirms šā sešu gadu perioda beigām
stāsies spēkā vispārīgie noteikumi šajā
jomā. Šāds laika periods nodrošinās juridisko noteiktību
kuģu un ostu operatoriem, kuriem ir jāplāno savi ieguldījumi
krasta elektroenerģijas objektos vai kuģa aprīkojumā. Tas
ļaus arī Zviedrijas iestādēm apkopot datus, lai varētu
pilnībā izvērtēt pasākuma ietekmi.
Noteikumi par valsts atbalstu
Ņemot vērā Eiropas
Savienības Oficiālajā Vēstnesī[13] publicēto
atbilstošo valūtas maiņas kursu 2013. gada 1. oktobrī,
Zviedrijas iestāžu paredzētā samazinātā nodokļa
likme SEK 50/kWh pārsniedz Direktīvas 2003/96/EK
10. pantā noteikto ES minimālo nodokļa likmi.
Tādējādi pasākums atbilst vienam no Komisijas
Regulas 651/2014/ES[14]
44. panta noteikumiem, kas paredz nosacījumus, saskaņā ar
kuriem šāds pasākums ir atbrīvotas no valsts atbalsta
paziņošanas prasības. Tomēr šajā posmā nevar noteikt,
vai visi 44. pantā paredzētie noteikumi ir izpildīti, un
Padomes Īstenošanas lēmuma priekšlikums neliedz Komisijai
pieprasīt, lai Zviedrija ievērotu valsts atbalsta noteikumus.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMS
Apspriešanās ar
ieinteresētajām personām
Šā priekšlikuma pamatā ir Zviedrijas
lūgums, un tas attiecas vienīgi uz šo dalībvalsti.
Ekspertu atzinumu pieprasīšana un
izmantošana
Neatkarīgu ekspertu atzinums nebija
vajadzīgs.
Ietekmes novērtējums
Šis priekšlikums attiecas uz atļaujas
piešķiršanu atsevišķai dalībvalstij pēc tās
lūguma.
3.           PRIEKŠLIKUMA JURIDISKIE
ASPEKTI
Priekšlikuma mērķis ir atļaut
Zviedrijai atkāpties no Padomes Direktīvas 2003/96/EK
vispārīgajiem noteikumiem, elektroenerģijai, kas tiek tieši
piegādāta ostā noenkurotiem kuģiem, piemērojot
samazinātu nodokļa likmi SEK 50/MWh (EUR 5,79).
Juridiskais pamats
Padomes Direktīvas 2003/96/EK 19. pants.
Subsidiaritātes princips
Netiešo nodokļu uzlikšana, kas
minēta LESD 113. pantā, pati par sevi nav ekskluzīvā
Kopienas kompetencē LESD 3. panta nozīmē.
Tomēr dalībvalstu kompetences
šajā jomā stingri nosaka un ierobežo esošie ES tiesību akti.
Saskaņā ar Direktīvas 2003/96/EK 19. pantu vienīgi Padome
ir tiesīga atļaut dalībvalstij ieviest turpmākus
atbrīvojumus vai samazinājumus minētā noteikuma
nozīmē. Dalībvalstis nevar aizstāt Padomi. 
Tādējādi šajā
priekšlikumā ir ievērots subsidiaritātes princips.
Proporcionalitātes princips
Šajā priekšlikumā ir ievērots
proporcionalitātes princips. Nodokļa samazinājums
nepārsniedz konkrētā mērķa sasniegšanai vajadzīgo
(skat. apsvērumus par iedaļu "Iekšējais tirgus un
godīga konkurence").
Juridisko instrumentu izvēle
Ierosinātais juridiskais instruments:
Padomes Īstenošanas lēmums.
Direktīvas 2003/96 19. pants paredz tikai
šāda veida pasākumu.
4.           IETEKME UZ BUDŽETU
Minētais pasākums Savienībai
nerada finansiālu un administratīvu apgrūtinājumu.
Priekšlikums neietekmē Savienības budžetu.
2014/0230 (NLE)
Priekšlikums
PADOMES ĪSTENOŠANAS LĒMUMS,
ar kuru saskaņā ar Direktīvas 2003/96/EK
19. pantu Zviedrijai atļauj piemērot samazinātu
nodokļa likmi elektroenerģijai, kas tiek tieši piegādāta
ostā noenkurotiem kuģiem
EIROPAS SAVIENĪBAS PADOME,
ņemot vērā Līgumu par
Eiropas Savienības darbību, 
ņemot vērā Padomes
2003. gada 27. oktobra Direktīvu 2003/96/EK, ar ko
pārkārto Kopienas energoproduktu un elektroenerģijas
nodokļu sistēmu[15],
un jo īpaši tās 19. pantu,
ņemot vērā Eiropas Komisijas
priekšlikumu,
tā kā:
(1)       Ar Padomes Īstenošanas
lēmumu 2011/384/ES[16]
Zviedrijai saskaņā ar Direktīvas 2003/96/EK 19. pantu
atļāva līdz 2014. gada 25. jūnijam piemērot
samazinātu nodokļa likmi elektroenerģijai, kas tiek tieši
piegādāta ostā noenkurotiem kuģiem ("krasta elektroenerģija").
(2)       Zviedrija 2013. gada
13. decembra vēstulē lūdza atļauju turpināt
piemērot krasta elektroenerģijai samazinātu
elektroenerģijas nodokļa likmi saskaņā ar
Direktīvas 2003/96/EK 19. pantu.
(3)       Ar paredzamo nodokļa
samazinājumu Zviedrija plāno arī turpmāk veicināt
plašāku krasta elektroenerģijas izmantošanu kā videi
nekaitīgāku elektroenerģijas iegūšanas veidu ostās
noenkurotiem kuģiem salīdzinājumā ar kuģu degvielas
izmantošanu uz kuģa.
(4)       Tiktāl, ciktāl
krasta elektroenerģijas izmantošana nerada gaisu piesārņojošu
vielu emisiju, kas saistīta ar kuģu degvielas izmantošanu uz
noenkurotiem kuģiem, tā veicina vietējā gaisa
kvalitātes uzlabošanos ostas pilsētās. Ņemot vērā
elektroenerģijas ražošanas struktūras specifiskos apstākļus
attiecīgajā reģionā, t. i., Ziemeļvalstu
elektroenerģijas tirgū, kurš ietver Zviedriju, Dāniju, Somiju un
Norvēģiju, ir paredzams, ka no sauszemes energotīkla
iegūtās elektroenerģijas izmantošana kuģu degvielas
vietā samazinās CO2 emisiju. Tāpēc ir paredzams,
ka pasākums veicinās Savienības vides aizsardzības,
veselības aizsardzības un klimata politikas mērķu
sasniegšanu.
(5)       Atļauja Zviedrijai
piemērot samazinātu elektroenerģijas nodokļa likmi krasta
elektroenerģijai nepārsniedz to, kas ir vajadzīgs, lai
veicinātu plašāku krasta elektroenerģijas izmantošanu, jo
elektroenerģijas ražošana uz kuģa vairumā gadījumu
joprojām būs konkurētspējīgākā
alternatīva. Tā paša iemesla dēļ un arī tādēļ,
ka šīs tehnoloģijas izplatība tirgū pagaidām ir visai
neliela, šis pasākums tā darbības laikā nevarētu
radīt ievērojamus konkurences izkropļojumus,
tādējādi tam nebūs negatīvas ietekmes uz
iekšējā tirgus pienācīgu darbību.
(6)       No
Direktīvas 2003/96/EK 19. panta 2. punkta secināms, ka
katrai saskaņā ar minēto noteikumu piešķirtajai
atļaujai ir jābūt stingri ierobežotai laikā. Ņemot
vērā to, ka laikam jābūt pietiekami ilgam, lai varētu
veikt pienācīgu pasākuma izvērtēšanu, kā arī
nepieciešamību neapdraudēt pašreizējā tiesiskā
regulējuma tālāku attīstību, ir lietderīgi
prasīto atļauju piešķirt uz sešu gadu periodu, taču tā
zaudē spēku, ja pirms šā sešu gadu perioda beigām sāk
piemērot vispārīgus noteikumus šajā jomā.
(7)       Lai nodrošinātu
juridisko noteiktību ostu un kuģu operatoriem un izvairītos no
tādas iespējamas administratīva sloga palielināšanas
elektroenerģijas izplatītājiem un otrreizējiem
izplatītājiem, ko varētu izraisīt izmaiņas
akcīzes nodokļa likmē, ko iekasē par krasta
elektroenerģiju, būtu jānodrošina, ka Zviedrija bez
pārtraukuma var piemērot spēkā esošo īpašo
nodokļu samazinājumu, uz kuru attiecas šis lēmums.
Tādēļ prasītā atļauja būtu
jāpiešķir no 2014. gada 26. jūnija, lai to varētu
piemērot uzreiz pēc tam, kad beidzas iepriekšējā, saskaņā
ar Padomes Īstenošanas lēmumu 2011/384/ES noteiktā
regulējuma darbības termiņš.
(8)       Šis lēmums neskar
Savienības noteikumu par valsts atbalstu piemērošanu,
IR PIEŅĒMUSI ŠO LĒMUMU. 
1. pants
Ar šo Zviedrijai atļauj piemērot
samazinātu elektroenerģijas nodokļa likmi elektroenerģijai,
kas tiek tieši piegādāta krastā noenkurotiem kuģiem, kas
nav privāti izpriecu kuģi, ar nosacījumu, ka tiek ievērotas
Direktīvas 2003/96/EK 10. pantā noteiktās
minimālās nodokļa likmes.
2. pants
Šis lēmums stājas spēkā
tā paziņošanas dienā.
To piemēro no 2014. gada
26. jūnija.
Tas zaudē spēku 2020. gada
25. jūnijā.
Taču, ja Padome, rīkojoties
saskaņā ar LESD 113. pantu, nosaka vispārīgos
noteikumus par nodokļa priekšrocībām krasta
elektroenerģijai, šis lēmums zaudē spēku dienā,
kurā stājas spēkā šie vispārīgie noteikumi.
3. pants
Šis lēmums
ir adresēts Zviedrijas Karalistei.
Briselē,
                                                                       Padomes
vārdā –
                                                                       priekšsēdētājs
[1]               OV L 170, 30.6.2011., 36.–37. lpp.
[2]               Visi aprēķini ir balstīti uz 2013. gada
1. oktobra maiņas kursu, proti, SEK 8,6329/EUR 1. Skat.
OV C 286, 2.10.2013.
[3]               Komisijas 2006. gada 8. maija Ieteikums 2006/339/EK
par krasta elektroenerģijas pieslēguma izmantošanas veicināšanu
kuģiem, kas piestājuši Kopienas ostās (OV L 125,
12.5.2006.).
[4]               Komisijas paziņojums Eiropas Parlamentam, Padomei,
Eiropas Ekonomikas un sociālo lietu komitejai un Reģionu komitejai –
"Stratēģiskie mērķi un rekomendācijas ES
jūras transporta politikai 2018. gada perspektīvā",
COM(2009) 8 final, 2009. gada 21. janvāris.
[5]               Skat. Eiropas Parlamenta un Padomes 2008. gada 21. maija
Direktīvu 2008/50/EK par gaisa kvalitāti un tīrāku
gaisu Eiropai (OV L 152, 11.6.2008.).
[6]               Skat. iepriekš 3. zemsvītras piezīmi.
[7]               COM(2007) 575 final, 2007. gada 10. oktobris.
[8]               SEC(2007) 1283 final, 2007. gada 10. oktobris.
[9]               COM(2011) 169 final, 2011. gada 13. aprīlis.
[10]             Atjaunojamo energoresursu un kodolenerģijas kopējā
daļa Zviedrijas energoresursu struktūrā 2012. gadā
bija 95,4 % un NordPool energoresursu struktūrā —
90 %, skat.
http://www.nordpoolspot.com/Global/Download%20Center/TSO/Nordic-production-split_2004-2012.pdf.
Taču gan kodolenerģija, gan hidroelektroenerģija, kas veido
lielāko atjaunojamo energoresursu avotu daļu Zviedrijā un NordPool
kopumā, tiek izmantota galvenokārt bāzes slodzei, bet
maksimumslodze ir vairāk oglekļietilpīga.
[11]             COM(2013) 18 final, 2013. gada 24. janvāris.
[12]             Skat. Eiropas Savienības Vides
ģenerāldirektorāta 2005. gada augusta ziņojumu "Service
Contract Ship Emissions: Assignment, Abatement and Market-based
Instruments", 2a uzdevumu – Krasta elektroenerģija,
http://ec.europa.eu/environment/air/pdf/task2_shoreside.pdf. Ir veikta izmaksu
analīze trim ostām: Gēteborgai (Zviedrija), Džūno un
Longbīčai (ASV).
[13]             Skat. iepriekš 2. zemsvītras piezīmi.
[14]             Komisijas Regula (EK) Nr. 651/2014, ar ko noteiktas
atbalsta kategorijas atzīst par saderīgām ar iekšējo tirgu,
piemērojot Līguma 107. un 108. pantu (OV L 187,
26.6.2014., 1.–78. lpp.).
[15]               OV L 283, 31.10.2003., 51. lpp.
[16]               Padomes Īstenošanas lēmums 2011/384/ES
(2011. gada 20. jūnijs), ar kuru saskaņā ar
Direktīvas 2003/96/EK 19. pantu Zviedrijai atļauj
piemērot samazinātu nodokļa likmi elektroenerģijai, kas
tiek tieši piegādāta ostā noenkurotiem kuģiem ("krasta
elektroenerģija") (OV L 176, 30.6.2011., 36. lpp.).